  Туспуктэм: Ижкар администрацилэн пресс-службаез Наталия Сильвестрова Ижкарын Удмурт кун университет дорысь музъем ултӥ выжонэз тупатъяны кутскизы. Сое 1978-тӥ арын лэсьтӥзы, со дырысен ноку но быдэсак ӧз тупатъялэ. Со сярысь кар администрацилэн пресс-службаез ивортӥз. Ижкар администарциысь благоустройствоя но котыр улосэз утёнъя управленилэн кивалтӥсезлэн воштӥсез Евгений Бунтов верамъя, музъем ултӥ ветлонысь тубатъёсты, ву кошкон, электротыл сӧзнэтъёсты тупатъялозы, видеокамераос пуктозы, пуыкъясь конструкциосты юнматозы, бӧрддоръёсты выльдозы, органической пиялалэсь аркаё липетъёс лэсьтозы, выж вылэ гылӟонтэм плитка вӧлдозы. Со сяна, тактильной плитка, мынонэз возьматӥсь пусъёс пуктозы, подъёмникъёс лэсьтозы. Музъем ултӥ выжонэз тупатъянлы кар коньдэтысь 19,9 миллион манет висъямын. Ужъёсты 2023-тӥ арын 31-тӥ пӧстолэзёзь йылпумъяны малпало  Выжонэз тупатъянэз кыклы люкозы – нырысь тоннельлэсь одӥг палзэ лэсьтозы, адямиос мукет палтӥз ветлыны быгатозы. Выжонэз быдэсак ворсаны уг малпало.  Ижкарысь мерлыко палаталэн тӧроезлэн воштӥсез, Удмурт кун университетысь Экономикая но кивалтонъя институтлэн кун но муниципал кивалтонъя кафедраезлэн кивалтӥсез Ирина Чазова верамъя, тупатъян йылпумъяськем бере, студентъёс асьсэлэсь творческой ӵектосъёссэс быдэстыны дась. «Сюресэз музъем ултӥ выжонэз чеберъян малпанъёс но эскизъёс вань ини, ми соосты Удмуртиысь интывылэз азинтонъя центрысь ӧнерчиосын эскеромы. Та выжонэз ми кемалась возьмаськомы ни – УдГУ-ын гинэ 15 сюрс котыр дышетскисьёс но 1,5 сюрс дышетӥсьёс, ми доры абитуриентъёс, Россилэн пӧртэм люкетъёсысьтыз студентъёс дышетско. Кармылэсь туссэ нырысь ик умой лэсьтэм интыос кылдыто » Ирина Чазова, Удмурт кун университетысь Экономикая но кивалтонъя институтлэн кун но муниципал кивалтонъя кафедраезлэн кивалтӥсез Тодэ вайытом, сюресэз музъем ултӥ выжон интыез тупатъяны 2022-тӥ арын кутскизы вал ни, но ужъёсты пумозяз ӧз вуттэ. Тегъёс: УдГУ сюресъёс тупатъянужъёс Ижкар Удмуртия  